b'\n_START_ARTICLE_\nGrivasta podgana\n_START_SECTION_\nTelesne zna\xc4\x8dilnosti\n_START_PARAGRAPH_\nGrivasta podgana zraste do 53\xc2\xa0cm v dol\xc5\xbeino, merjeno od glave do repa. Ko\xc5\xbeuh tvorijo dolge sivo-\xc4\x8drne krovne dlake in goste, volnene sivo-bele dlake podlanke. Dlake na glavi in nogah so kratke in \xc4\x8drne. Od vrha glave do baze repa se razteza griva iz dolgih, grobih dlak \xc4\x8drne in bele barve, po kateri je \xc5\xbeival tudi dobila ime. Grivo s strani omejuje \xc5\xa1iroki pas belih dlak, ki so sicer obi\xc4\x8dajne dlake z izjemo konic, ki imajo spu\xc5\xbevasto in nitasto zgradbo, zaradi \xc4\x8desar dobro absorbirajo snovi._NEWLINE_Kot vse vrste iz rodu Lophiomys se od tipi\xc4\x8dnih predstavnikov dru\xc5\xbeine Muridae razlikuje po temporalni kotanji, ki se nahaja nad tanko ko\xc5\xa1\xc4\x8deno plo\xc5\xa1\xc4\x8dico, zakrneli klju\xc4\x8dnici in oponirajo\xc4\x8dim palcem. Glede na zobovje je sicer podobna hr\xc4\x8dkom.\n_START_SECTION_\n\xc5\xbdivljenjski prostor in navade\n_START_PARAGRAPH_\nHabitat podgane se razteza od obmo\xc4\x8dij blizu obale v Etiopiji in Somaliji do bolj tipi\xc4\x8dnih suhih gozdnatih pokrajinah na vi\xc5\xa1jih legah v Somaliji, Etiopji, Ju\xc5\xbenem Sudanu, Sudanu, Tanzaniji, Ugandi in Keniji. Fosilni ostanki so bili odkriti tudi na bolj severnih podro\xc4\x8djih, kot je Izrael. Obi\xc4\x8dajno se zadr\xc5\xbeujejo v skalnatih podro\xc4\x8djih, votlih deblih in v luknjah na vrhu sotesk in pe\xc4\x8din._NEWLINE_Posebnost grivaste podgane je njena strupenost, ki je del protiplenilske prilagoditve. Podgana redno \xc5\xbeve\xc4\x8di lubje rastline Acokanthera schimperi, ki vsebuje kardiotoni\xc4\x8dna glikozida akovenozid in ouabain (strofantin G), nato pa li\xc5\xbee \xc5\xbee omenjen \xc5\xa1iroki predel belih dlak ob grivi. Dlake zaradi posebne zgradbe dobro absorbirajo velike koli\xc4\x8dine toksinov. Ko je \xc5\xbeival ogro\xc5\xbeena, ukrivi svoj hrbet in naje\xc5\xbei dlake s pomo\xc4\x8djo posebnih mi\xc5\xa1ic in tako izpostavi strupene dlake plenilcu: slednjega zau\xc5\xbeitje toksinov mo\xc4\x8dno oslabi (npr. motnje koordinacije in znaki splo\xc5\xa1nega stresa) ali pa celo ubije (nenadna smrt zaradi sr\xc4\x8dne odpovedi). Podgana je na strup odporna, vendar to\xc4\x8dni mehanizem odpornosti ni znan. Glede na velike \xc5\xbeleze slinavke je predlagano, da se dolo\xc4\x8dene beljakovine v slini ve\xc5\xbeejo na rastlinske toksine in jim spremenijo sposobnost delovanja tako, da je za podgano ne\xc5\xa1kodljivo. Prebavni trakt naj bi bil prav tako prirejen za razstrupljanje hrane._NEWLINE_Podgana je razvila tudi druge u\xc4\x8dinkovite protiplenilske prilagoditve, npr. nenavadno debelo in mo\xc4\x8dno ko\xc5\xbeo, ki je odporna na zobe in kremplje, zakrnela klju\xc4\x8dnica pa omogo\xc4\x8da veliko gibljivost lopatice, kar verjetno prispeva k obrambi vratu in sprednjega trupa.\n_START_SECTION_\nPrehrana\n_START_PARAGRAPH_\nPodgana se v divjini prehranjuje v glavnem z listi, sade\xc5\xbei in ostalim rastlinskim materialom, v ujetni\xc5\xa1tvu pa tudi z mesom, \xc5\xbeitaricami, gnilo zelenjavo in \xc5\xbeu\xc5\xbeelkami. Prehranjuje se v sede\xc4\x8dem polo\xc5\xbeaju tako, da z rokami vna\xc5\xa1a hrano k ustom.'